b'\n_START_ARTICLE_\nAlois Carigiet\n_START_SECTION_\nVida\n_START_PARAGRAPH_\nAlois Carigiet nasqu\xc3\xa9 en una fam\xc3\xadlia d\'onze germans en una granja de Trun. En la fam\xc3\xadlia es parlava romanx sobreselv\xc3\xa0. El 1911, els problemes econ\xc3\xb2mics van fer migrar la fam\xc3\xadlia a Chur, on el seu pare trob\xc3\xa0 feina. El canvi de la vida rural a la vida urbana tingu\xc3\xa9 un impacte en el noi, que ho vei\xc3\xa9 com el viatge d\'un "parad\xc3\xads per a un jove muntanyenc" a un "fosc apartament en uns baixos d\'un carrer\xc3\xb3 de ciutat". Despr\xc3\xa9s de l\'escola, el 1918 va iniciar una formaci\xc3\xb3 art\xc3\xadstica amb el pintor Martin R\xc3\xa4th. Mentre feia d\'aprenent, passava el temps lliure dibuixant i fent esbossos i caricatures. Va acabar amb bones notes aquesta formaci\xc3\xb3._NEWLINE_Despr\xc3\xa9s de la formaci\xc3\xb3, va treballar a Zuric a la companyia publicit\xc3\xa0ria Max Dalang des de 1923, i el 1927 va fundar la seva pr\xc3\xb2pia empresa de disseny gr\xc3\xa0fic. D\'aquesta \xc3\xa8poca s\xc3\xb3n nombrosos p\xc3\xb2sters, murals, caricatures i decorats. El seu inter\xc3\xa8s pel teatre, pel qual havia dissenyat decorats i vestuari, el va dur a ser un dels fundadors el 1934 del "Cabaret Cornichon" (literalment "Cabaret Cogombret"), un teatre sat\xc3\xadric que acab\xc3\xa0 essent un focus d\'oposici\xc3\xb3 al nazisme i feixisme. El seu germ\xc3\xa0 Zarli (nom oficial, Balthasar Anton Carigiet; 1907-1981), actor, estigu\xc3\xa9 tamb\xc3\xa9 vinculat al Cabaret Cornichon._NEWLINE_De 1939 a 1950 s\'establ\xc3\xad en un llogaret sobre del seu poble natal de Trun (a Platenga, Obersaxen). El 1943, es cas\xc3\xa0 amb Berta Carolina M\xc3\xbcller (1911\xe2\x80\x931980) i tingueren dos fills. Amb motiu de l\'educaci\xc3\xb3 dels fills, tornaren a establir-se a Zuric el 1950, on continu\xc3\xa0 amb la feina de dissenyador._NEWLINE_A partir de 1940 entr\xc3\xa0 en contacte amb Selina Ch\xc3\xb6nz i pass\xc3\xa0 temporades a Guarda, on dibuix\xc3\xa0 les il\xc2\xb7lustracions pel seu llibre Uorsin. M\xc3\xa9s tard, il\xc2\xb7lustraria tamb\xc3\xa9 els dos llibres que s\xc3\xb3n continuaci\xc3\xb3 de l\'Uorsin i el mateix Carigiet cre\xc3\xa0 tamb\xc3\xa9 alguns llibres infantisl com a autor._NEWLINE_A partir de 1960 s\'instal\xc2\xb7l\xc3\xa0 definitivament a Trun on continu\xc3\xa0 pintant i on resid\xc3\xad fins a la seva mort.'